دهیهوێت قۆناغی دواى كۆچی دوایی نهوشیروان مستهفا بقۆزێتهوه
ئاژانس – ئارا ئیبراهیم
پاش كۆچى دوایى نهوشیروان مستهفا ڕێكخهرى گشتیى پێشووى بزووتنهوهى گۆڕان، گوشارهكانى پارتى دیموكراتى كوردستان زیاتر بووه لهسهر ئهو پرسانهى پێشتر ههردوولا لهسهرى ناكۆك بوون، بێ ڕێكخهرى گۆڕان و دووركهوتنهوهیان له ڕێکكهوتنى لهگهڵ یهكێتیى چانسی ئهو گوشارانهى زیاتر كردووه.
پێشنیارى گۆڕینى یوسف محهمهد سهرۆكى پهرلهمان به پهرلهمانتارێكى ترى گۆڕان له ههفتهى ڕابردوودا یهكێك بوو له ئاماژهكانى پارتى بۆ گوشار خستنهسهر ئهو بزووتنهوهیه كه پێشنیارى لهو جۆره به شێوازێكى تر بهر له كۆچى دوایی نهوشیروان مستهفا كرا و گۆڕان ڕهتی كردهوه.
گۆڕانى ههوڵوێستى پارتى دواى كۆچى دوایى نهوشیروان مستهفا به وتهى پهرلهمانتارێكى یهكێتیى ״ئیستغلالكردن״ى بارودۆخى ئێستاى گۆڕانه كه له غیابی سهركرده ״كاریزما״كهیدا بێ ڕێكخهری گشتییه.
تهلار لهتیف، پهرلهمانتارى فراكسیۆنى یهكێتیى له پهرلهمانى كوردستان به ״ئاژانس״ى وت: ״كۆچى دوایى نهوشیروان كاریگهریى زۆرى ههبوو لهسهر ڕهوشى سیاسیى ههرێمى كوردستان، ههندێك ههنگاوى جددى ههبوو كه خهڵك ئومێدى ههبوو بێتهوه و پڕۆژهى پێ بێت بۆ چارهسهرى كێشهكان، بهڵام دواى ئهو پارتى ههنگاوهكانى چڕ كردووەتهوه بۆ نزیكبوونهوه لهگهڵ حزب و لایهنهكان و بهتایبهت لهگهڵ گۆڕاندا، بۆ ئهوهى به ویست و خواستى خۆى شێوازى چارهسهركردنى كێشهكان ئهنجام بدات و دهیهوێت ئیستغلالى گۆڕان بكات״.
تهلار لهتیف، وتیشی: ״ئهو پێشنیارهى بۆ كاراكردنهوهى پهرلهمان خستوویانهته ڕوو بهرژهوهندییهكانى پارتى دهپارێزێت، ئهمه یهكهم كارتى پارتى بوو كه دواى كۆچى دوایى كاك نهوشیروان ویستى بهوه قهناعهت به گۆڕان بكات״.
هێشتا مهودواى كێشهى نێوان گۆڕان و پارتى زۆره و ئهو دوو لایهنه ڕكابهره نهیانتوانیوه نزیك بببنهوه، بهشدارینهكردنى گۆڕان له كۆبوونهوهى بارزانى و بهشێك له لایهنە سیاسییهكان و بڕیاردانیش بهبێ ئهو بزووتنهوهیه لهسهر وادهى ڕیفراندۆم دهرخهرى ئهوه بوو كه بۆ پارتى قۆناغى دواى نهوشیروان مستهفا چانسى گوشارى زیاترى تیایه كه ڕهنگه ئهگهر ڕێكخهرى پێشووى بزووتنهوهكه له ژیاندا بوایه بهو شێوهیه نهتوانرایه بڕیارى لهسهر بدرێت.
پەرلەمانتارێکی فراكسیۆنى گۆڕان پێی وایه بزووتنهوهكهى هێزێك نییه پارتى بتوانێت ئیستغلالى بكات دواى كۆچى دوایى نهوشیروان مستهفا.
ئومێد حهمه عهلى ئهندامى فراكسیۆنى گۆڕان له پهرلهمانى كوردستان به ״ئاژانس״ى وت: ״ههر هێزێكى سیاسى پێى وا بێت له دواى كۆچى دوایى نهوشیروان مستهفا دهتوانێت كاریگهریى لهسهر بزووتنهوهى گۆڕان ههبێت و ئیستغلالى بكات و ڕازى بكات به كهمتر لهوهى له سهردهمى كاك نهوشیرواندا داوا دهكرا بۆ باشكردنى ژیانى سیاسى به ههڵهدا چووه، چونكه كاك نهوشیروانى مهعنهوى له ڕێگهى بیروڕاكانی و بهرنامه سیاسییهكهیهوه بووهته بهرنامهى سیاسیى گۆڕان و جهخت له بهرنامهكهى دهكهینهوه״.
ئومێد حهمه عهلى وتیشى: ״گۆڕان هێزێك نییه ئیستغلال بكرێت له لایهن پارتییهوه و پایهكانى خۆى لهناو جهماوهرهكانى كوردستاندا ڕهگى داكوتیوه و بهو پێشنیارانهى كه پارتى دهیكات بۆ چارهسهرى كێشهكان گۆڕان ڕهتی دهكاتهوه، چونكه لهگهڵ بهرنامه سیاسییهكانى گۆڕان نایەتهوه״.
ئهو جووڵهیهى بهم دواییه پارتى به ئاڕاستهى ئهنجامدانى ڕیفراندۆم و نزیككردنهوهى بهشێك له لایهنه سیاسییهكان ئهنجامی داوه لهو كاتهدا بوونى نهبوو كه نهوشیروان مستهفا له ژیاندا بوو.
شوان شێخ ئهحمهد، ئهندامى فراكسیۆنى پارتى له پهرلهمانى كوردستان به ״ئاژانس״ى وت: ״پارتى ههموو كات له ههوڵدا بووه لهگهڵ لایهنهكاندا بۆ چارهسهرى قهیرانهكان، بهڵام بزووتنهوهى گۆڕان چهندین جار كۆبوونهوهى لایهنهكانى ڕهت كردووەتهوه، تهنانهت به ناوى مهسعود بارزانى داواى كۆبوونهوه كرا نهك به ناوى سهرۆكى ههرێم، گۆڕان ههر ئیستجابهى نهبوو، پارتى تا ئهم دواییهش ویستى وا بوو كه گۆڕان له سهرۆكایهتیى پهرلهمان نهمێنێت، بهڵام پاش دانیشتنى پارتى و یهكێتیى ڕۆڵى یهكگرتوو ئهو پێشنیاره كراوه کە پهرلهمان كارا بكرێتهوه بهڵام گۆڕان ئهوهشى ڕهت كردهوه״.
شوان شێخ ئهحمهد دهڵێت: ״به هیچ شێوهیهك ئیستغلالى گۆڕان ناكهین دواى كۆچى دوایى نهوشیروان مستهفا، ههموو كات لهگهڵ چارهسهر بووین كه تهنانهت له نێوان گۆڕان و پارتى خۆیان كێشهكان چارهسهر بكهن، بهڵام گۆڕان ههر نههاته پێشهوه״.
تا ئێستا چارهنووسى هاوكێشهى پهیوهندیى نێوان لایەنەكان بۆ چهند مانگى داهاتووى بهر له ئهنجامدانى ڕیفراندۆم دیار نییه، ناشزانرێت گوشارهكانى پارتى به ئاڕاستهى پهڵكێشكردنى گۆڕان بۆ پرسی ڕیفراندۆم و كاراكردنهوهى پهرلهمان بهو شێوهیهى خۆى دهیەوێت به كام ئاست دهگات.
ئاریان ڕهئوف، مامۆستاى زانسته سیاسییهكان له زانكۆى گهرمیان جهخت لهوه دهكاتهوه كه كاتێك قهیرانهكان سهرى ههڵداوه پارتى ههوڵى داوه لهگهڵ چهند لایهنێك كێشهكان چارهسهر بكات بهو شێوهیهى كه خۆى دهیهوێت، بهڵام سهركهوتوو نهبوون و دهشڵێت: ״دوایین كارتی گوشارى پارتى كۆچى دوایى نهوشیروان مستهفا ڕێكخهرى گشتیى بزووتنهوهى گۆڕانه كه ههوڵهكانیان چڕتر كردووەتهوه، خهڵك پێشبینیى ئهوهى دهكرد گۆڕان پاشهكشه له بهرنامهكانى بكات و ڕازى بێت بهو پێشنیاره بۆ كاراكردنهوهى پهرلهمان، بهڵام گۆڕان لهسهر بهرنامه سیاسییهكانى خۆیهتى، بۆیه پارتى ویستى فێڵێك بكهن و كارتێكى سووتاوی دا به دهستهوه بۆ كاراكردنهوهى پهرلهمان״.
ئاریان ڕهئوف به ״ئاژانس״ى وت: ״پارتى دهیهوێت دواى كۆچى دوایى نهوشیروان مستهفا تهڵهیهك بۆ گۆڕان دابنێن بۆ ئهوهى ئهو قاعیده جهماوهرییهى گۆڕان ههیهتى له كاتى ههڵبژارندا سوودى لێ ببینن״.